奉寄婺州李使君舍人
作者：劉長卿
朝代：唐

paragraphs: 建隼罷鳴珂，初傳來暮歌。
漁樵識太古，草樹得陽和。
東道諸生從，南依遠客過。
天清婺女出，土厚絳人多。
永日空相望，流年復幾何。
崖開當夕照，葉去逐寒波。
眼暗經難受，身閑劒懶磨。
似鴞占賈誼，上馬試廉頗。
窮分安藜藿，衰容勝薜蘿。
只應隨越鳥，南翥託高柯。